CELEX: 
Language: lv
Date: 2017-02-16 00:00:00
Title: KOMISIJAS DELEĢĒTĀ REGULA (ES) …/.. ar kuru groza Deleģēto regulu (ES) Nr. 640/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz integrēto administrācijas un kontroles sistēmu, maksājumu atteikšanas vai atsaukšanas nosacījumiem un administratīvajiem sodiem, kas piemērojami tiešo maksājumu, lauku attīstības atbalsta un savstarpējās atbilstības kontekstā

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Komisārs Hogans kopējās lauksaimniecības politikas (KLP) vienkāršošanu ir noteicis par vienu no svarīgākajām sava pilnvaru termiņa politiskajām prioritātēm. Tā balstās uz šādiem trim vadošiem principiem:
            
            
               –2013. gadā pieņemtā politiskā lēmuma ievērošana;
            
            
               –pareizas KLP finanšu pārvaldības ievērošana;
            
            
               –nepieciešamība koncentrēties uz vienkāršošanu, no kuras iegūtu lauksaimnieki un citi saņēmēji.
            
            
               Līdz šim ir bijuši četri vienkāršošanas pasākumu posmi. Vienkāršošanas pirmais posms skāra atbilstības nosacījumus saistībā ar identifikācijas un reģistrācijas prasībām dzīvniekiem, uz kuriem attiecas brīvprātīgais saistītais atbalsts, un tiešo maksājumu atbalsta pieteikuma termiņus 2015. gadā, bet otrajā posmā galvenā uzmanība tika pievērsta IAKS vadlīniju izmaiņām, kas varēja būt spēkā jau attiecībā uz 2015. pieprasījumu gadu. Trešais vienkāršošanas posms ietvēra šādus grozījumus: 
            
            
               Komisijas Īstenošanas regulā (ES) Nr. 809/2014 attiecībā uz IAKS, jo īpaši, lai ieviestu: i) papildu iespējas labot tiešo maksājumu atbalsta pieteikumus zaļajam maksājumam; ii) tiešo maksājumu atbalsta pieteikumu priekškontroļu sistēmu; iii) noteikumus tādu kolektīvu pieprasījumu pārvaldīšanai, kas iesniegti saskaņā ar konkrētiem lauku attīstības pasākumiem; iv) papildu iespējas apvienot pārbaudēm uz vietas paredzētās izlases, lai kopumā samazinātu pārbaudāmo saņēmēju skaitu. Šie grozījumi tika ieviesti ar Komisijas Īstenošanas regulu (ES) Nr. 2333/2015.
            
            
               Komisijas Deleģētā regulā (ES) Nr. 640/2014 attiecībā uz IAKS, jo īpaši jautājumā par administratīviem sodiem saistībā ar konkrētām platībatkarīgo tiešo maksājumu shēmām un lauku attīstības pasākumiem, un tie ietver papildu tehniska rakstura skaidrojumus un pielāgojumus. Šie grozījumi tika ieviesti ar Komisijas Deleģēto regulu (ES) 2016/1393.
            
            
               Šajā deleģētajā aktā ietvertais vienkāršošanas priekšlikums ir vienkāršošanas ceturtā posma daļa. Tas attiecas uz zaļā maksājuma (maksājums par klimatam un videi labvēlīgu lauksaimniecības praksi) samazināšanas aprēķinu saskaņā ar integrētu administrācijas un kontroles sistēmu (IAKS). Mērķis ir atvieglot dalībvalstīm īstenošanu un nodrošināt samērīgāku samazinājumu saņēmējiem situācijā, kas tiem ir vissarežģītākā – kad kultūraugu dažādošana pieprasa, lai tiktu audzēti 3 dažādu veidu kultūraugi. Grozījumi ir tehniska rakstura un pievēršas attiecīgo pantu skaidrošanai un vienkāršošanai. 
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Šis vienkāršošanas priekšlikums seko vienkāršošanas debatēm, kuras 2015. gadā ekspertu grupās un komitejās organizēja Padome un Eiropas Parlaments, kā arī sabiedriskajai apspriešanai par pirmā gada pieredzi zaļās saimniekošanas pienākumu īstenošanā saskaņā ar tiešā maksājuma shēmu, ko uzsāka 2015. gada 15. decembrī. 
            
            
               Šā deleģētā akta projektu dalībvalstu pārstāvjiem iesniedza un tas tika apspriests Tiešo maksājumu ekspertu grupas sanāksmēs, kas notika 2016. gada 25. augustā un 28. septembrī. 
            
            
               Saskaņā ar Labāka regulējuma pamatnostādnēm (SWD(2015)111 final,19.5.2015.) deleģētās regulas projekts tika publicēts Labāka regulējuma portālā uz četru nedēļu ilgu sabiedriskās apspriešanas periodu no 2016. gada 19. decembra līdz 2017. gada 16. janvārim. Tika saņemtas piezīmes no četrām ieinteresētajām personām. Trīs no tām nebija saistītas ar šo deleģēto aktu, bet gan ar deleģēto aktu, ar ko groza Regulu (ES) Nr. 639/2014
                  1
               . Ceturtā piezīme aicināja ieviest lielāku proporcionalitāti pielāgotajos samazinājuma līmeņos attiecībā uz zaļo saimniekošanu, jo īpaši attiecībā uz prasību par ekoloģiski nozīmīgām platībām. Samazinājuma līmenis ir ticis rūpīgi izvērtēts projekta izstrādes un apspriešanas procesā un ir uzskatāms par samērīgu un tādu, kas labi atspoguļo zaļā maksājuma jēdzienu un dažādo ekoloģisko prasību īpašās iezīmes. 
            
            
               3.DELEĢĒTĀ AKTA JURIDISKIE ASPEKTI
            
            
               Priekšlikums iepriekšējo aprēķinu metodi, kura ietvēra "starpības koeficientu", kas tika uzskatīts par ļoti sarežģītu, aizstāj ar vienkāršu un saprotamāku reizinātāju. Tajā ietverts arī samērīgāks (maigāks) maksājuma samazinājums par neatbilstību gadījumos, kad lauksaimniekiem jāizpilda kultūraugu dažādošanas prasība – lai aramzemē tiktu audzēti vismaz 3 dažādu veidu kultūraugi. Beidzot ir atmests kultūraugu grupas jēdziens, uz kura pamatojās atbalsta aprēķins. Šis jēdziens zaļā maksājuma īpašajā kontekstā izrādījās nevajadzīgs, jo zaļajam maksājumam jāpamatojas uz saimniecības kopējo platību.
            
            
               To būtu jāpiemēro no 2017. gada 15. oktobra attiecībā uz atbalsta pieprasījumiem par zaļo maksājumu un vienotiem pieprasījumiem, kas attiecas uz pieprasījumu gadiem, sākot ar 2017. gada 1. janvāri.
            
            
               KOMISIJAS DELEĢĒTĀ REGULA (ES) …/..
            
            
               (16.2.2017),
            
         
         
            
               ar kuru groza Deleģēto regulu (ES) Nr. 640/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz integrēto administrācijas un kontroles sistēmu, maksājumu atteikšanas vai atsaukšanas nosacījumiem un administratīvajiem sodiem, kas piemērojami tiešo maksājumu, lauku attīstības atbalsta un savstarpējās atbilstības kontekstā
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu
                  2
                un jo īpaši tās 77. panta 7. punktu,
            
            
               tā kā:
            
            
               (1)Ņemot vērā pēc maksājuma par klimatam un videi labvēlīgu lauksaimniecības praksi (zaļā maksājuma) ieviešanas gūto pieredzi, kas paredzēts Eiropas Parlamenta un Padomes Regulas (ES) Nr. 1307/2013
                  3
                III sadaļas 3. nodaļā, ir lietderīgi vienkāršot dažus noteikumus, kas saistīti ar zaļā maksājuma aprēķina metodi, kura noteikta Komisijas Deleģētajā regulā (ES) Nr. 640/2014
                  4
               .
            
            
               (2)Integrētajā administrācijas un kontroles sistēmā atbalstu, uz kuru saņēmējam ir tiesības pretendēt, aprēķina, pamatojoties uz jēdzienu "kultūraugu grupa". Tomēr izrādās, ka šis jēdziens zaļā maksājuma īpašajā kontekstā nav vajadzīgs, jo zaļajam maksājumam jāpamatojas uz saimniecības kopējo platību. Tādēļ vienkāršošanas labad būtu jāatceļ jēdziens "kultūraugu grupa" saistībā ar zaļo maksājumu.
            
            
               (3)Deleģētās regulas (ES) Nr. 640/2014 24. un 26. pants paredz zaļā maksājuma samazināšanas aprēķina noteikumus gadījumā, ja attiecīgi nav izpildīta kultūraugu dažādošanas prasība un ekoloģiski nozīmīgas platības prasības. Šajos aprēķinos ir ietverts starpības koeficients un 50 % samazinājuma koeficients. Skaidrības labad, nemainot samazinājumu apjomu, ir pamatoti šos noteikumus formulēt savādāk un starpības koeficientu un 50 % samazinājuma koeficientu aizstāt ar reizinātāju.
            
            
               (4)Lai panāktu labāku līdzsvaru starp samazinājumu smagumu un vajadzību saglabāt samērīgus un taisnīgus samazinājumus, ir lietderīgi atvieglot samazinājumus zaļajam maksājumam, kur kultūraugu dažādošanas prasība liek audzēt trīs dažādu veidu kultūraugus.
            
            
               (5)Tāpēc Deleģētā regula (ES) Nr. 640/2014 būtu attiecīgi jāgroza.
            
            
               (6)Lai izvairītos no situācijas, kurā dalībvalstis būtu spiestas maksājumu perioda laikā pielāgot savas maksājumu aprēķina sistēmas 2016. pieprasījumu gadam, un lai saņēmēji varētu paredzēt, kādi noteikumi ir piemērojami maksājumu aprēķinam, šī regula būtu jāpiemēro ar 2017. gada 16. oktobri attiecībā uz pieprasījumu gadu, kas sākas 2017. gada 1. janvārī,
            
            
               IR PIEŅĒMUSI ŠO REGULU.
            
            
               1. pants
            
            
               Grozījumi Deleģētajā regulā (ES) Nr. 640/2014
            
            
               Deleģēto regulu (ES) Nr. 640/2014 groza šādi:
            
            
               (1)regulas 22. pantu aizstāj ar šādu:
            
            
               "22. pants 
            
            
               Vispārīgi principi
            
            
               Šajā iedaļā, ja viena un tā pati platība ir noteikta vairāk nekā vienai lauksaimniecības praksei, kas ir klimatam un videi labvēlīga, kā minēts Regulas (ES) Nr. 1307/2013 43. panta 2. punktā, lai aprēķinātu maksājumu par klimatam un videi labvēlīgu lauksaimniecības praksi (turpmāk – "zaļo maksājumu"), šo platību ņem vērā atsevišķi attiecībā uz katru no minētajām praksēm."; 
            
            
               (2)regulas 23. panta 2. punkta pirmo daļu aizstāj ar šādu:
            
         
         
            
               "2. Neskarot administratīvos sodus, kas piemērojami saskaņā ar 28. pantu, ja platība, kura deklarēta vienā pamata maksājuma vai vienotā platības maksājuma pieprasījumā, pārsniedz noteikto platību, tad zaļā maksājuma aprēķinam izmanto noteikto platību.";
            
            
               (3)regulas 24. pantu aizstāj ar šādu:
            
            
               "24. pants 
            
            
               Zaļā maksājuma samazināšana gadījumos, kad nav izpildīts kultūraugu dažādošanas pienākums
            
            
               1. Attiecībā uz aramzemi, kurā Regulas (ES) Nr. 1307/2013 44. panta 1. punkta pirmajā daļā prasīti vismaz divu dažādu veidu kultūraugi, lai gan galvenajam kultūraugu veidam nav jāaizņem vairāk kā 75 % no aramzemes kopplatības, bet galvenajam kultūraugu veidam noteiktā platība aizņem vairāk nekā 75 % no noteiktās aramzemes kopplatības, tad saskaņā ar šī regulas 23. pantu zaļā maksājuma aprēķinam izmantojamo platību samazina, no tās atskaitot 2 reizes lielāku platību nekā tā, kurā galvenais kultūraugu veids aizņem pāri par 75 % no noteiktās aramzemes kopplatības.
            
            
               2. Attiecībā uz aramzemi, kurā Regulas (ES) Nr. 1307/2013 44. panta 1. punkta otrajā daļā prasīti vismaz trīs dažādu veidu kultūraugi, lai gan galvenajam kultūraugu veidam nav jāaizņem vairāk kā 75 % no aramzemes kopplatības, bet galvenajam kultūraugu veidam noteiktā platība aizņem vairāk nekā 75 % no noteiktās aramzemes kopplatības, tad saskaņā ar šī regulas 23. pantu zaļā maksājuma aprēķinam izmantojamo platību samazina, no tās atskaitot platību, kurā galvenais kultūraugu veids aizņem pāri par 75 % no noteiktās aramzemes kopplatības.
            
            
               3. Attiecībā uz aramzemi, kurā Regulas (ES) Nr. 1307/2013 44. panta 1. punkta otrajā daļā prasīti vismaz trīs dažādu veidu kultūraugi, lai gan diviem galvenajam kultūraugu veidiem nav jāaizņem vairāk kā 95 % no aramzemes kopplatības, bet diviem galvenajiem kultūraugu veidiem noteiktā platība aizņem vairāk nekā 95 % no noteiktās aramzemes kopplatības, tad saskaņā ar šī regulas 23. pantu zaļā maksājuma aprēķinam izmantojamo platību samazina, no tās atskaitot 5 reizes lielāku platību nekā tā, kurā divi galvenie kultūraugu veidi aizņem pāri par 95 % no noteiktās aramzemes kopplatības.
            
            
               4. Attiecībā uz saimniecībām, kurās Regulas (ES) Nr. 1307/2013 44. panta 2. punktā prasīts, lai galvenais kultūraugu veids atlikušajā aramzemes platībā neaizņemtu vairāk kā 75 % no minētās atlikušās aramzemes kopplatības, bet platība, kas ir noteikta galvenajam kultūraugu veidam atlikušajā aramzemes platībā, aizņem vairāk nekā 75 %, tad platību, ko izmanto zaļā maksājuma aprēķināšanai saskaņā ar šīs regulas 23. pantu, samazina, no tās atskaitot 2 reizes lielāku platību nekā tā, kurā galvenais kultūraugu veids aizņem pāri par 75 % no atlikušās noteiktās aramzemes platības. 
            
            
               5. Ja konstatē, ka saņēmējs trīs gadus nav izpildījis kultūraugu dažādošanas pienākumu, kas aprakstīts šajā pantā, tad platību, par kādu nākamajos gados saskaņā ar 1.–4. punktu ir jāsamazina platība, ko izmanto zaļā maksājuma aprēķināšanai, reizina ar 2.";
            
            
               (4)regulas 26. panta 2. un 3. punktu aizstāj ar šādiem:
            
            
               "2. Ja prasītā ekoloģiski nozīmīgā platība pārsniedz ekoloģiski nozīmīgo platību, kas noteikta, ņemot vērā ekoloģiski nozīmīgo platību svēruma koeficientu, kurš paredzēts Regulas (ES) Nr. 1307/2013 46. panta 3. punktā, tad platību, ko izmanto zaļā maksājuma aprēķināšanai saskaņā ar šīs regulas 23. pantu, samazina, no tās atskaitot 10 reizes lielāku nekonstatēto ekoloģiski nozīmīgo platību. 
            
            
               Pirmajā daļā noteiktā ekoloģiski nozīmīgā platība nepārsniedz kopējās aramzemes deklarācijā norādītās ekoloģiski nozīmīgās platības daļu.
            
            
               3. Ja konstatē, ka saņēmējs trīs gadus nav izpildījis ekoloģiski nozīmīgās platības prasības, kas aprakstītas šajā pantā, tad platību, par kādu nākamajos gados saskaņā ar 2. punktu ir jāsamazina platība, ko izmanto zaļā maksājuma aprēķināšanai, reizina ar 2.".
            
            
               2. pants 
            
            
               Stāšanās spēkā un piemērošana
            
            
               Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2017. gada 16. oktobra attiecībā uz atbalsta pieprasījumiem par zaļo maksājumu un vienotiem pieprasījumiem, kas attiecas uz pieprasījumu gadiem, sākot ar 2017. gada 1. janvāri. 
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 16.2.2017
            
            
               
                     Komisijas vārdā —
               
            
         
         
            
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  Komisijas XXX Deleģētā regula (ES) Nr. …/..., ar kuru groza Deleģēto regulu (ES) Nr. 639/2014 attiecībā uz kontroles pasākumiem, kas saistīti ar kaņepju audzēšanu, dažiem noteikumiem par zaļo maksājumu, maksājumu gados jauniem lauksaimniekiem, kuri kontrolē juridisku personu, brīvprātīga saistītā atbalsta apjoma uz vienību aprēķināšanu, maksājumtiesību daļām un dažām paziņošanas prasībām, kas saistītas ar vienotā platībmaksājuma shēmu un brīvprātīgu saistīto atbalstu, un groza Eiropas Parlamenta un Padomes Regulas (ES) Nr. 1307/2013 X pielikumu.
               
               
                  
                     (2)
                  OV L 347, 20.12.2013., 549. lpp. 
               
               
                  
                     (3)
                  Eiropas Parlamenta un Padomes 2013. gada 17. decembra Regula (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV L 347, 20.12.2013., 608. lpp.).
               
               
                  
                     (4)
                  Komisijas 2014. gada 11. marta Deleģētā regula (ES) Nr. 640/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz integrēto administrācijas un kontroles sistēmu, maksājumu atteikšanas vai atsaukšanas nosacījumiem un administratīvajiem sodiem, kas piemērojami tiešo maksājumu, lauku attīstības atbalsta un savstarpējās atbilstības kontekstā (OV L 181, 20.6.2014., 48. lpp.).